इ’नें दौरें दी शुरूआत अज्जा कोला त्रै दिन पैह्‌लें होई ही। में दफ्तर बैठे दा कुसै फाईल पर किश लिखा करदा हा जे मिगी इ’यां बझोआ जि’यां मेरे कन्नै कोल कोई कीड़ा जां भौरा दी मक्खी घूं-घूं करना शुरू करी बैठी होऐ। में त्राहियै हत्थें कन्नै अपने दौन्नें कन्नें गी पगड़ने दी कोशश कीती। थोह्‌ड़े चिरा मगरा एह् बाज इक सीह्‌टी च बदली गेई। में घैंटी मारियै अपने चपरासी गी बाह्‌रा सद्‌देआ ते उसगी पुच्छेआ जे क्या उसगी बी कोई सीह्‌टी दी बाज सनोचा करदी ऐ। उ’न्नै आक्खेआ ‘नेई।’ फ्ही मिगी बी सोह्‌टी सुनचनी बन्द होई गेई। में सोचेआ, शायद मेरे कन्नें गी सफाई दी लोड़ ऐ। फ्ही एह् गल्ल मेरे दमागा चा निकली गेई।